khistorydata/jeongjo-sjw-relations huggingface dataset:
정조 14년 · 목
敎曰昨夜比較試券考下之後以其侵夜爲念應製諸人之勞苦書題使之待朝分送時限亦以午時書下則忽於夏夜深更多縱院隸分送各人之家以致待曉呈券似此擧行何敢如是慢忽況職兼閣院又是入直可謂兩罪俱發檢校直閣李晩秀施以罷職之典承旨前望單子入之待下批牌招察任
정조 14년 · 강
命護軍尹永僖宋祥濂分揀仍令該曹付軍職
정조 14년 · 강
以金履成洪義浩爲承旨前望也
정조 14년 · 목
以違牌承旨許遞故也
정조 14년 · 강
召見承旨洪聖淵于重熙堂
정조 14년 · 목
聖淵啓言臣於故文簡公金淨致祭之行得聞金淨妻當時死節之事與儒疏所陳尤爲詳備風聲所及竊不勝感歎不祧之請雖蒙許施棹稧之褒尙今關焉在朝家崇獎之道恐爲欠典故仰達矣敎以出擧條襃旌之典議于大臣稟處
정조 14년 · 강
召見大司成李勉兢濬川堂上李文源于誠正閣
정조 14년 · 강
命文簡公金淨主祠人進士金商協初仕調用
정조 14년 · 목
敎曰今因文簡公金淨家致祭承旨復命取見其子孫參班錄至於半百之多可謂其後也昌其主祀人爲九世孫云而八世以前皆有冠冕若非文而臺待郵官則皆蔭之守宰寢郞間又有度支知申別例之贈獨今之主祀人年過六十迄無一命之銜甚是欠事近來銓曹用人不如古卽此又可知進士金商協令該曹初仕待窠調用又見儒生參班錄勿論本邑隣邑朝官儒生之來參亦近數百固知湖中人士之貴名節而如是爭先參班亦可謂尙有先輩餘韻使京士之不赴似此會集者觀之能不愧無語乎因此言端思之故名臣文簡公朴祥同功一體而後孫多在京云令政院搜訪本家舊藏文蹟以啓
정조 14년 · 강
推慶尙監司李祖源罷靑松府使李濟萬職
정조 14년 · 목
慶尙監司李祖源狀啓以爲顯隆園幸行時因靑松府民金煥等蔘稅火稅等裁減事上言有令該府從長矯捄報于該道臣使之狀聞之命矣卽見該府使李濟萬牒呈則金煥初不上京邑民崔就業不謀於衆妄作籲天之擧而人蔘旣是土貢封進自有定數該府之當初分排中間移來必有所據蔘料踊貴無邑不然則減此加彼不可輕議至於火稅邑總各異或多或寡若非上納卽是公用本府舊總之一結八石未免太過每結減二十斗崔就業之借人姓名冒濫上言已爲參酌懲治敎以近來朝網解弛朝令之下營邑擧行惟以推施爲事甚則至於欺蔽椉轎細事無難欺蔽已極可駭而雖以査事言之遠道七十日自是例限若於別下傳敎之査啓何待此限況限已過乎當該府使爲先罷職以懲怠忽之習該道臣推考
정조 14년 · 강
有政吏曹參判李秉鼎進
정조 14년 · 목
以李運彬爲執義崔顯重爲副校理金載翼爲修撰朴彝源爲聞慶縣監申光履爲靑松府使○政院以坐直承旨二人俱帶金吾及推考房明日傳香無以進詣擧行何以爲之稟敎以換房或許遞許遞人換房又敎曰禁堂中差祭及時帶將任人許遞與未差之代今日政差出時囚滯囚可悶皆令明日開坐捧供○以李獻慶爲知義禁洪明浩具㢞爲同義禁
정조 14년 · 강
飭淸州牧使李趾光當日下送
정조 14년 · 목
吏曹啓言淸州牧使下送後草記事命下矣淸州牧使李趾光處屢度催促謂有情勢終不下去誠極未安本曹請推外無可施之罰何以爲之敎以爲先拿處尋因李趾光囚單敎以分揀嚴飭使之當日下送
정조 14년 · 강
飭海伯優恤鳳山等郡被燒民戶
정조 14년 · 목
黃海監司李時秀狀啓以爲鳳山郡人家二十八戶燒燼一人燒死谷山縣人家三十戶燒燼海州牧五人燒死一人虎囕死白川郡二人燒死恤典竝依例題給敎曰農節失所極爲矜悶鳳山民勢何間於谷山兩邑被燒民戶元恤典外別加顧助舊還蕩減殘獨戶軍布新還亦爲蕩滌事回諭
정조 14년 · 목
二十九日親試命諸文臣在家製進至是考下守門將李基慶副司正金羲淳前檢閱丁若鏞守門將金履喬敦義門護軍尹永僖惠化門護軍宋祥濂三下同等命比較御題擬宋歐陽修進端午帖詞表永僖若鏞基慶祥濂履喬三中同等復命比較御題擬本朝抄啓文臣尹永僖宋祥濂等謝除城門護軍若鏞祥濂永僖履喬三下同等
정조 14년 · 강
全羅前監司閔台爀以順天朴敬圭擊錚原情査啓
정조 14년 · 목
狀啓以爲因朴敬圭以洪大哲無面光陽稅穀一百石浮費錢二百兩橫徵事擊錚有詳査決處之命矣以其原情參互査報則大哲之莫重稅穀恣意犯用敢生橫徵之計以初不干涉之人謂有與受以不知寸數之戚謂之外黨受出京關勒徵於朴元白者百石若父若子送相滯囚其所稱冤不是異事元白則分付該縣卽爲放釋所納之錢推出於大哲處還給大哲罪狀自臣營科治
정조 14년 · 강
平安監司沈頥之以大同驛卒鄭俊哲等擊錚原情査啓
정조 14년 · 목
狀啓以爲因鄭俊哲以七條弊瘼擊錚回啓有論理狀聞之命矣馬位田則江落之初本驛仍不推尋任他民人之冒耕致有結數之永失待秋成使地方官本驛察訪眼同打量一一推給至於安州站位田在於淸川江邊今盡入於堆沙驛卒之無土應役雖極可矜本邑之據例推給實無其路至於蕩債一款實是難支之弊本驛處於營下凡有滾急之時策應無術則輒資營錢以解渴前後受去若是夥然至今未納殆過三之一惟其願勿捧則本營庫貨必將盡消於驛債而後已此一款決難從施姑令待年豐收納本驛使役之苦誠如渠言旣是應當之役籠馬卜馬等役不可屬之本邑至若散料之付驛屬不知事在何年而驛卒初必有利而自願今必無利而圖免奸習可駭且使星往來驛卒之憑藉作弊從又滋甚今以其不願莫恤列邑之痼瘼則弊反有甚驛站供饋依前擧行米鹽從優出給則驛民無稱冤之端列邑無生弊之患
정조 14년 · 강
咸鏡監司李秉模以唐折米量減交濟倉別設便否論啓
정조 14년 · 목
狀啓以爲因北靑府使柳知養疏論唐折米量減及交濟倉分置事有論理狀聞之命矣唐折米量減分數交濟倉分置山海邑之民願無不同然一開此路南北穀簿一朝減縮當以累萬計唐穀米皮之間不甚相懸欲去外皮和水而舂纔經冬春已多腐傷又不得爲種子故名曰米唐而混以皮唐南北各邑皆然夫以糴法之嚴無難以皮代捧又從以減其折米則孰肯捨易捧之皮取難捧之米哉旣減其折來則在朝廷擧措恐當許其皮穀單代而已更不當低昂於折米之多少大抵各穀之中唐爲最下彼此代捧之年則多取其唐折米取用之際則反用他穀積以歲月唐色此多今若通計一道中唐米數除其十分一以爲分種之地諸凡還捧之法一依皮唐例通用其十分之九則限以九年每一年一分排比次次以他穀準折代捧雖唐豐而太粟告歉不得以唐代捧若唐歉而太粟告豐以太粟代捧則十分一種子儲置之外盡爲他穀折米時換用之弊各別痛禁則庶可爲捄弊之道交濟倉之只設海倉非不爲弊設法至嚴民不敢請停退不敢請代捧擇品準斛已成規模一有運役朝令夕發或有大歉則亦有道里絕遠處各其倉捧留之例今若別設各倉分授峽野則將成循例糴糶不出多年必多有名無實之患及督運之時責徵其欠縮驅策其轉輸則邑邑繹騷理之必然北關久置條則意專在於關北儲積恐不可以此爲例請令廟堂稟處
정조 14년 · 강
以丁若鏞金履喬還付翰林
정조 14년 · 목
敎曰左右吏不備已至許久罷散人敍用竝令該曹口傳付職牌招入直○政院以檢閱丁若鏞金履喬違召例捧罷職傳旨敎以只推更爲牌招各別嚴飭斯速入直又啓言檢閱丁若鏞金履喬來待命下之後屢度催促終不入來所當重勘而本院請推之外無可施之罰何以爲之命拿處
정조 14년 · 강
遣承旨分詣受香所奉審摘奸
정조 14년 · 강
以李祖承爲吏曹參議前望也
정조 14년 · 목
敎曰拿處翰林分揀放送仍卽牌招入直○政院啓言檢閱丁若鏞金履喬入侍命下之後屢度催促終不入來所當重勘本院請推外無可施之罰何以爲之敎以焉敢若是煩稟承旨推考此啓辭勿施
정조 14년 · 강
命備局考察各司無得直關外邑
정조 14년 · 목
備局啓言依下敎査問內需司則庚子定式之後柴穀催促及舍音差汰牌子外元無行關於外邑又無直關之事云近來內司姑無冒犯之事而法久解弛難保必無更爲嚴飭內司一依定式遵行此後毋論內司與他司若有直關外邑之事自該邑論報巡營自巡營轉報本司當該犯科之官員草記重勘之意請一體分付諸道允之敎曰此後若有一毫犯科之弊則先自內需司重治當該次知中使決杖定配行首官吏亦當刑配以此嚴飭各司冒犯官員亦當一依法典重勘卿等亦必時時考察而右相則不若左相之耆耇近來本司坐起何不爲之乎此後無或如前抛置
정조 14년 · 강
還送北伯狀本推海西伯
정조 14년 · 목
因咸鏡監司李秉模守令乘轎察飭事有旨祗受狀啓敎曰現發已多又在於營下而曰以無是者非昏則瞞寧不萬萬駭然此胡大事如是周遮又如是不能致察使朝令不得施於幺麼守宰乎此狀啓還下送使之從實狀聞○黃海監司李時秀狀啓以爲信川前郡守金鎜黃州前牧使洪元燮文化縣令徐命存松禾縣監尹載伋白川前郡守柳秉均俱乘馬轎而秉均雖無首實入於廉探瑞興府使韓栢林載寧前郡守洪善養海州判官曺命峻兎山縣監金思羲俱乘扶擔機其罪狀請令攸司御處金郊察訪崔錫圭則禁府都事申湜之行驛馬乘轎尙不報來爲先罷黜其罪狀請令攸司御處敎曰諸道狀啓守令論罪之規小罪則只請罷黜大罪則爲先罷黜其罪狀令攸司御處爲辭自是常格而向於關西伯狀本嫌其一時竝罷以無於例之例拔却罷黜一段只請攸司御處外面看之律名雖似太重其實則職名自如以此日前右相入侍有上下酬酢其事雖小其跡不韙今見海伯狀本可謂如印一板固已萬萬可惡而尤所駭怪者不禁之察訪果何大罪先請爲先罷黜又請罪狀令攸司御處而許多犯科之守令則無不極意曲護不敢開口說罷之一字乃又學來關西伯有妙理手段如許無嚴之習敢試於朝廷乎且欲以乘轎事請罪則何去而今始爲之乎一事二事若兄若弟其家自故相父子逝後漸無可恃之人豈勝嗟歎前此爲其矯質誨責何如則瘡疣之後出愈奇者莫不由於工謀縱甘征邁之歸何忽辜負乃爾黃海監司李時秀姑以不治治之先施推考
정조 14년 · 강
海西犯轎禁諸守勘罪有差
정조 14년 · 목
備局啓言因黃海監司李時秀狀啓有草記回啓之命矣乘轎法禁何等申嚴而守令之冒犯者若是夥然萬萬寒心今此乘轎守令竝罷黜後令該府拿問重勘扶擔機旣與馬轎稍異雖不可一例勘罪亦是法外濫乘乘扶擔機守令竝罷職至於白川前郡守柳秉均諸守令自首之際獨不自首事極寒心爲先罷職後拿問各別重勘金郊察訪崔錫圭奉命都事之濫乘馬轎循例給馬亦不報營誠極駭然而道臣旣已罷黜請令該府拿問定罪允之敎以今日政差代使之一兩日內辭朝近來政令過於周便之故以窺覘之俗迨此惟意所欲非貪饕則無非不法如此而曰有朝廷乎乘轎小禁不過修明之一端其所遵守果何難事而犯科者踵相接焉其爲痛惡反有甚於大不法況現發者戚畹也戚姻也銓官之父也閣臣之叔也監司之子也黃州之三罪俱發瑞興之辜負恩造此等之類若不施以加倍之律何以戢他更當別般處分而已現發三道外尙不登聞之諸道監司一竝爲先越俸一等使各不多日內査實狀聞若是申禁之後眞箇實病人容旋之方宜有一定之式頒示諸道爲好卿等商量草記定式行會
정조 14년 · 강
罷當該承旨金履成李晩秀朴聖泰職假注書趙台榮拿問嚴勘
정조 14년 · 목
政院啓言去三十日御史入侍時大臣所奏北關守令乘轎事擧條謂以忘置初不簡通以致見漏當該注書所當重勘而本院請推外無可施之罰何以爲之敎以寧有如許事乎道臣守令去就關係尤何如則忘置云云太不成說當該注書拿問各別嚴勘當該承旨竝罷職
정조 14년 · 강
有政吏曹參議李祖承進
정조 14년 · 목
以曺遠振爲大司諫李太亨爲副修撰李敬五爲承旨○政院以敬五差祭不得出牌稟命許遞前望入之以金履翼批下政院又以履翼差祭不得出牌稟敎以許遞差祭老病衆所共知情勢外今日政以在京無故人差出待下批牌招察任○以尹㬦爲承旨洪載淵爲瑞興府使李泰懋爲咸興判官李恒演爲海州判官沈厚之爲文化縣令洪大淵爲兎山縣監柳範休爲松禾縣監○黃州牧使以李正模首擬以入敎曰雖非李正模豈無他人乎更爲擬入又敎曰今聞當品可擬者果乏人如此云道內堂上蔭官守令勿拘擬入待下批除朝辭赴任○以張鉉國爲黃州牧使鄭致淳爲靈光郡守徐有豊爲昌寧縣監鄭在中爲三嘉縣監趙華錫爲遂安郡守○因遂安郡守望筒敎曰待開門辭朝仍卽給馬下送嚴飭星火赴任係是賑邑無敢得由上京之意一體申飭
정조 14년 · 목
禁府以河陽前縣監朴吉源原情啓請刑推得情敎以功議區別照律放送又以梁山前郡守李鼎德原情啓請議處敎以功議區別照律放送又以寧海前府使任焴昆陽郡守李運春慈仁縣監韓永逵三嘉縣監尹光柱原情啓請焴光柱刑推得情運春永逵議處敎以給價未給價會減未會減分等區別依已勘處他倅例今日內照律放送而有功議者亦爲減等又啓言朴吉源慈仁縣殺獄罪人權斗每事不究事理之當否惟從德心之供招出死入生在其口吻折獄不當若是杖八十收贖奪告身三等私罪施行允之又啓言梁山前郡守李鼎德昨年遷園時分定石榴熟麻價或援前例收斂民間或以本色分捧寺刹之狀俱極駭然笞五十收贖解見任別敍私罪施行允之又啓言任焴等昨年遷園時分定石榴熟麻價或援前例收斂民間或以本色分捧寺刹之狀俱極駭然而任焴給價已會減李運春韓永逵已給價云各笞五十收贖解見任別敍尹光柱斂民貿納云杖一百收贖告身盡行追奪竝私罪施行允之任焴功議各減一等李運春韓永逵尹光柱等竝功減一等又啓言罪人辛漸以武斷鄕曲律杖一百收贖告身盡行追奪金海府流三千里定配請依例押送允之又啓言利城前縣監張齊斗咸興前判官兪漢敦居山前察訪高殷泰時在任所請依例拿來允之敎曰以一羅將竝爲押來以除貽弊又以徐簡修功議各減一等告身盡行追奪又五年禁錮徒二年定配金履信沈基泰姑放啓
정조 14년 · 강
推兵曹堂上洪文泳
정조 14년 · 목
政院啓言行副司直兪漢寧差祭受香之後以巡將蒙點該曹原單不爲懸頉循例書入請當該堂上推考允之
정조 14년 · 목
御製祭文不卽送內閣故也
정조 14년 · 강
咸鏡監司李秉模以四月中巡分賑形止馳聞
정조 14년 · 목
狀啓以爲明川以南各邑鎭中巡分賑狀今纔齊到而飢口之比初巡減六口飢口穀數開坐于後各邑民勢則春秋牟麥擧皆占豐各有所恃○利城縣飢口六百七折米十四石十一斗六升鹽四石七升端川府飢口四千七百八十折米一百十三石五斗七升鹽九石八斗四升○粥白米四石十一斗七升太四石十一斗七升鹽四斗七升零甲山府飢口一千六百四十六折米四十一石七斗三升○粥耳米五石七斗三升三水府飢口四百二十七折米十一石吉州牧飢口一千八百六十八折米四十五石五斗二升○粥田米一石一斗七升太六斗六升零鹽一斗六升零○巡間救急折米六石十三斗二升零鹽一石十斗四升零醬九斗三升明川府飢口一千五百十六折米三十六石二斗三升○巡間救急折米十石七升零鹽三石七斗零醬二石五斗六升零藿六同三注之零城津鎭飢口二百二十四折米五石九斗一升○粥田米一斗六升零太五升零鹽一升零○巡間救急折米一石十三斗九升零醬四斗一升零藿四十一注之零已上飢口一萬一千六十八折米二百六十七石十一斗二升粥白米四石十一斗七升田米一石三斗三升零耳米五石七斗三升太五石三斗九升零鹽六斗六升巡間救急折米十八石十二斗九升零鹽十八石十一斗六升零醬三石四斗零藿六同四十四注之八立
정조 14년 · 강
官弓試射入格人竝施賞有差
정조 14년 · 목
壯勇營壯勇衛出身異在新貫三中邊二中加資出身安天甲貫一中邊二中邊將除授○訓局馬兵良人韓壽哲邊三中兼司僕李點福邊二中全道雄貫一中良人張繼宅文聖厚兼司僕黃源邊一中敎以五中外雖無論賞之例旣無準式之人邊三中一人自本局給弓一張○御營廳騎士出身皮祥麟貫一中邊二中南指喆等五人邊二中申明龍邊一中敎以五中外雖無論賞之例旣無準式之人三中四分一人自本廳給弓一張
정조 14년 · 강
命前翰林金祖淳及翰林丁若鏞金履喬等出六
정조 14년 · 목
敎曰朝廷莫如等威渠輩雖有三長之才其職則參下且拿且竄屢煩飭敎一味蠢然紀網可謂掃地更令申飭期於出仕則殆近於大臣卿宰勉出者然豈有如許事理乎大抵淸選則淸選使之放倒亦非顧其職名之意翰林丁若鏞金履喬竝令該曹今日政出六區處左右史不可一刻不備無故之金祖淳近日亦不知去處非渠豈患無他人前翰林金祖淳一體出六區處事分付
정조 14년 · 강
有政吏曹判書吳載純參判李秉鼎參議李祖承進
정조 14년 · 목
敎曰守令當爲署經兩司在外及未肅拜未署經人竝許遞以在京無故人今日政差出待下批牌招察任以李致中爲大司憲朴天行爲大司諫李普天爲執義鄭最成爲持平尹悌東鄭晩錫爲正言李相璜爲江西縣令林秉遠爲甑山縣令趙厚鎭爲順安縣令
정조 14년 · 강
命三嘉縣令鄭在中除講赴任
정조 14년 · 목
吏曹啓言三嘉縣令鄭在中未及應講而昨政混擬受點矣法不當冒赴請原望筒勿施敎曰雖無大臣日前筵奏銓格不可放過況擧條啓下未久昨日參政政官遞差向於信川旣命勿遞不可異同使之除講赴任
정조 14년 · 강
推兵曹入直堂郞
정조 14년 · 목
以守門將番單檢閱金履喬混書故也
정조 14년 · 강
命守門將李榮夏拿處
정조 14년 · 목
兵曹啓言弘化門守門將李榮夏諉以中日應射擅離直所門卒二名亦爲闕點故門卒自臣曹先爲嚴治守門將使之發牌則中日廳亦不待令事極可駭請令該府拿問嚴處允之
정조 14년 · 강
副修撰李鼎德以母病陳疏賜例批
정조 14년 · 강
有政吏曹判書吳載純參判李秉鼎進
정조 14년 · 목
以洪文泳爲承旨崔光璧新通也李勉兢爲吏曹參議沈煥之爲大司諫黃樟爲掌令朴宗來爲獻納趙鎭井爲正言尹序東爲副校理李彥植爲全州判官宋持敬爲南原府使洪秉纉爲大司成○文泳以差祭遞
정조 14년 · 목
禁府以香室官員李德淵原情啓請刑推得情敎以分揀放送又以假注書趙台榮原情啓請刑推得情敎以削職放送又以守門將李榮夏原情啓請刑推得情敎以除刑推議處
정조 14년 · 강
飭關西伯嚴訊尹昌文等
정조 14년 · 목
平安監司沈頤之以尹昌文等査事馳啓敎曰觀此供招與前下批旨太相反焉渠輩卽凡上肉一從其亂招則必皆盡歸於主帥之所爲豈可只謄自渠口叫嚷之說而初不委曲審愼於登徹之前使死中求生之徒極意爲此拔蹤之奸計者卿之事亦莫曉也假使卿易地而當之卿於不知之中猾裨頑幕百計欺蔽及其事發之後推諉於不知之卿則於卿心果憤恚乎不憤恚乎且將幕有父子奴主之義則無事時行其胸臆過事則驅諸坑坎馴致不已習俗看作例事則自此曰將曰幕之分無異蔑如霜永之漸豈非懍然心寒處乎卽此一款渠輩焉逭斬律卿亦必知師律之當然則以渠輩變招豈可封啓乎又或眞有是事而自初曰然則不錄於前啓是卿瞞予也以此以彼似此狀啓有難循例啓下卽爲還下送一依前下批旨及兼以今招構誣主帥之罪箇箇各別嚴刑取招狀聞中間閪失公貨但卽一一充捧後亦爲狀聞朝令何等至嚴而尙不畢捧卿之擧行亦甚怠慢爲先推考事回諭今番査事誠如狀辭卽三條而第一條營門雖無干涉幕屬之作奸觀於金南楚事而他裨之亦然不難知之此曰置之何也第二第三條無論定價不定價必有月日之可考而可別者減定價本必在秋事判斷之際矣四數外加捧在於其前則未必爲將與幕之罪在於其後則明是見欺此亦區別査究之一端竝須知悉且以査事體段言之詳定外剩錢卽近來監司例用之物也在裨輩則爲偸用在監司則非贜汚今玆囚供之變辭專由於獄老生奸欲巧反拙若或任渠惟意發明則在囚裨輩皆將白脫出獄乎此意一體回諭
정조 14년 · 강
命關西三邑守令勘罪一款置之
정조 14년 · 목
禁府啓言平安監司沈頤之狀啓冒禁乘扶擔機甑山縣令吳在斗江西縣令李翊永順安縣令鄭文在竝罷黜其罪狀請令攸司御處而海西守令之乘扶擔機者自廟堂區別其犯科只施罷職之典則今不可罪同罰異在斗等論罪一款請勿論允之
정조 14년 · 강
修撰金載翼陳疏乞郡賜批
정조 14년 · 강
施副校理崔顯重及獻納李彥祜等不敍之典
정조 14년 · 목
顯重陳疏略曰臣於向日奉命南行也列邑客舍有故則無不以東軒整待獨於全州宿站判官尹光濩以修掃吏廳爲報臣以事體不可之意略及回題及到本府稱以下處移定客舍乃幾十年廢棄之所也不時點火下熱上濕烟熏漲室土氣擁鼻此其意慍臣之回題將以困辱之也及其入見臣也乃曰東軒政事堂也不得許入又曰使臣監司亦入鄕作廳又曰如北關數百里無邑治處其將不入於店舍乎云全失體貌臣之陪行營吏至有本官公兄記過之言臣非不知據例狀罷而觀其言貌尙有書生妄率之態未可深責以體例只刑推公兄俾知警責前監司閔台爀送喝於臣曰本官事極爲駭然自營門亦當刑推公兄云臣無所勸挽任之而已近聞臣還後判官以公兄記過移怒於臣之陪吏屢呈辭狀執言雖在於陪吏其意實在於臣身在藩臣尊朝廷之道固當嚴斥而乃反難處於辭狀囚禁臣陪吏而判官猶不釋意則黽勉刑推至汰吏案曰汝則無罪本官如彼固執不得已刑推云云噫此何擧措此何道理其爲守令地則誠至矣獨不念事面之所重反損自己之體統耶近來紀網雖曰掃地外邑之一分顧忌猶在御史之名而緣臣疲軟壞了至此伏乞亟削臣職仍勘臣失職之罪批以古人豈不言乎臣何足言有辱朝廷可謂爲爾準備語往古來今名以奉使之行見辱於邑倅豈有如爾者奉使亦有許多般繡衣事面尤何等尊嚴則幺麼之邑倅始以文狀而侮蔑中以面對而詬弄末乃衝喝道伯至有刑治爾行帶去之吏云者亦一變怪此而尋常處之何以尊朝網尊國體全州該判官尹光濩卽其地方定配道伯所爲萬萬駭然令該府拿問重勘自有此擧必作道內之笑囮洛中之眠楯則何去而今始疏陳乎由前由後辱命大矣爾亦施以不敍之典○彥祜陳疏略曰向來權裕之一疏斷斷危衷亶出於扶植正脈之意而殿下不惟不賜允可反加摧折從又投竄處分之萬萬過當是豈願聞於聖世者哉一臺臣請宥之啓可見公議之不泯忽有闖起而卽停者彼果何爲者也如吳大益之贜汚狼藉倖逭當律誤被世宥之例者是豈執法之論所敢容護而乃於一筆之下竝停兩啓不少顧忌甘心死黨之習必若是縱恣無嚴而後快其心耶此而仍置則將來之憂必無所不至臣謂伊時兩條停啓之臺臣亟施刊改之典權裕則特降恩宥吳大益則亟允憲啓批以權裕事左救右護如是斷斷非黨私而何設已留意於疏釋見如爾輩死黨之說猶以勿限年爲太近爾事萬萬未安似此舊習敢售今日乎仍令該府徒流案權裕名下以勿限年改錄柳雲羽事驟見其停啓果有突兀之嫌更叩原啓非酌處後所發之府啓卽最初請査之院啓云爾則段落各異自在應停之科爾疏云云太涉不察此亦蔽於黨慾莫卞事實而然耶爾則施以不敍之典至於裕之原啓不停而自停則雲羽追入挑起於不干之事此亦私也非公也如是之際寧靖無期亦施不敍之典而承旨之不能據例往復依其言呼望亦甚駭然伊日該房承旨罷職
정조 14년 · 강
考下水原府治儒生應製試券施賞有差
정조 14년 · 목
先是以御題擬漢群臣賀置酒未央宮表及自稱臣是酒中仙古詩命水原府治儒生製進至是考下敎曰水原邑內儒生試取時表三上幼學金星柳八子百選一件大壯紙一卷三中一幼學尹珩三中二幼學辛德羽各正音通釋一件次壯紙一卷三下幼學金星運具弘植申百顯尹聲烈沈鍵權佑金樂淵李永錫沈綏鎭沈鼎鎭尹海東趙萬元各筆三枝墨一丁扇子二柄草三下幼學李馨喆權▣申旵各筆二枝墨一丁扇子一柄次上業儒李會點幼學尹得吉朴周陽尹冕遠李得養朴來陽各扇子二柄草次上幼學李龍鎭金華健金冑鎭李正新李運浩金最遠李澤各扇子一柄古詩三上一幼學尹培彥八子百選一件大壯紙一卷三上二幼學權倚三上三幼學李會謙各八子百選一件次壯紙一卷三中幼學趙崙正音通釋一件次壯紙一卷三下進士朴暕幼學金栻李瑩祚金廷爀各筆三枝墨一丁扇子二柄次上幼學安塾金星憲李弘德生員朴師永進士李得祚幼學李徹祚曺允榮金馥遠元述孫金世錫各扇子二柄草次上幼學柳聖儀李徽祚李基述通德郞李德祚幼學兪伯煥金大元申勖申光烈各扇子一柄賜給○諭水原府使趙心泰曰儒生試券表作比前朔差勝以勸獎之意今番則全一榜皆入格此意招致諸生一一曉諭俾各益加着意攻業以本邑大地尙無名作壯元可乎亦以此意申申誘掖期於刮目之有成效至於古詩科作意謂趙崙居魁及其坼名乃反讓頭於右三人極可歎也使渠知此後更十分努力射技則小布之四中二人鞭蒭之六中八人更以本技比較各技取居首一人以聞而此後則優等如出同劃卽爲試取比較定壯元一人修正榜目以聞入格規式除非一中以上竝抄之命柳葉箭則貫邊以上帿革及小布則邊三中以上騎蒭則二中以上鞭蒭則五中以上片箭則貫一中以上鐵箭則百十步以上修正以啓
정조 14년 · 강
水原府治別試射入格武士竝施賞有差
정조 14년 · 목
敎曰水原邑內武士別試射時閑良房德明小布四中比較一中筒箇一部敎鍊官折衝金之澤四中弓一張旗牌官閑良金季長哨官出身李得弘哨官副司果車聖祿防營軍官出身李光玄額外出身尹致章三中各三升一疋旗牌官折衝洪命淵旗牌官閑良嚴喆武別驍士閑良洪命龍出身李載春壯勇軍李完喆閑良趙呂錫趙峋朴師綸白聖孫鄭以奉林萬郁鄭錫玄二中各扇子二柄旗牌官閑良李春得旗牌官出身李益弘別驍士折衝李昌興別驍士閑良朴大運出身權經金允大壯勇軍金再鍾李德仁閑良任震白表昇雲李東述出身趙琇閑良朴善孫一中各扇子一柄討捕軍官閑良朴大天鞭蒭六中比較六中筒筒一部別驍士折衝朴弼國司果尹致弘六中比較五中各弓一張敎鍊官副司果表昌文六中比較四中弓絃絲二斤壯勇軍李萬實旗牌官閑良具載禧敎鍊官折衝黃致郁敎鍊官折衝徐大喆六中各扇子二柄弓絃絲一斤別驍士折衝李根郁五中三升一疋扇子一柄賜給
정조 14년 · 목
該曹啓言淫婦之托情奸夫必欲除去本夫者自古已然楊根郡韓女見露奸情自知難容於崔昌起貪戀射產必欲歸身於鄭千己則其陰害之心可以揣知至若昌起被打之後無意往見其女納供之際多般恐嚇卽渠造謀之眞贜昨年判付中辭意照燭無餘韓女千己另飭推官嚴訊窮覈査啓之許久遲滯終涉緩忽請前後道臣推考從之又啓言連山縣崔玉函事臣待罪本道時行檢成獄大抵玉函性本頑悍日事狂酗石楚得之種種警責適增其慍迺於論山歸路大被市酒先以詬辱繼之鬪打膝搗口咬詞證之明白如出一口手指脚部傷處之眞的沕合兩檢玉函以患腫付紙之說歸之致死之祟作爲求生之計者尤極狡惡請依前訊推期於得情牙山縣曺命興事䪿門之破坼腸肚之靑堅俱係必死之形腎囊之色黯右助之骨折莫非要害之處則十餘日後致命尙云晩矣命興之以杖打頭以足踢脇之狀目擊三證如出一口雖以渠之凶頑猶不敢發明一擠一踢之供便是承款則實無一分疑案焉逭三尺常憲請分付道臣更加嚴刑期於從速輸款忠州牧金福同事近來鎭屬或有虐害平民之弊而豈有如福同之凶毒哉朴女初無可疑之跡而福同德順輩只貪所持之物計在樣奪勒加賊名先以鐵索緊縛繼以籬杖毒打受杖如彼慘毒則致命無怪遄速而福同自服其數次杖打則其爲元犯明白無疑乃敢推諉德順以爲自脫之計者尤極巧惡另飭推官嚴刑窮覈斯速取服崔德順則雖不可歸之正犯有異尋常干犯更加嚴刑從重論勘以鎭將言之不能檢飭軍卒致此殺越平民極爲駭然請令該府拿問處之文義縣崔得龍事言其傷處則助脊之癊堅囊卵之縮上考諸法文俱是要害必死之形症言其詞證則看證安世貞在得龍爲舅甥之間而猶不能掩覆兩檢官醉飽執定之論雖似有據前道臣被蹴卽死之題誠爲的確傷處詞證旣若是明白則毫無可生之路而得龍乃以自仆自打等不近理之說粧撰抵賴尤萬萬巧惡嚴刑取服之意請分付敎以諸獄論理卿言甚當依回啓施行事分付又啓言槐山縣趙學誠事臣待罪本道時亦已反覆原案要害之傷處如彼狼藉目擊之詞證若是明白獄案已成不容更議而惟其染疾一款爲元犯發明之端兩檢時初不發說同推後忽地拖引不過獄老生奸之計終不足取信其所致命雖在辜限之後當初縛打有必殺之心有必殺之擧時當隆冬三懸棗木五灌盆水莫非至酷至惡之刑且被打後仍不起動亦有面任之公證則此等情跡恐不可以辜限之差過遽議傳生加用辜限奏請後施行者雖在法典臣曹不敢擅便請上裁趙學謙柳泰源或稱兄弟之倂囚可矜或稱至親間相救無怪其所酌決雖出從輕之意干犯俱係緊重則不可以數次刑訊而全然放釋竝照律嚴勘之意分付徑先放送之該道臣請推考從之敎以辜限闊狹雖在法典係是罕有之例移報政府僉議無異辭仍以依此行會之意草記擧行
정조 14년 · 목
箚略曰臣於病伏之中守令以歷辭呈銜殆不暇應接蓋繡啓論罪之外以乘轎犯禁作宰而然矣夫國法之非緋玉作宰者不許乘轎實等威嚴耳以堂下官爲占身便冒乘而不知愧則率是以往雖京城之內不顧品秩或軺或轎其可惟意而莫之恥耶第乘轎亦有多般分數有有屋而褰左右翼帳者有不帳而只有屋者有不屋而只下裝者有俗所謂負擔機者上所稱下裝雖與有屋差異旣令雙杠外出徒御擡擁則雖屬之乘轎亦未爲不可至於負擔機則制旣非轎又無杠出特不過歇脚而用之道臣之混擧啓聞之中不思之甚也夫西路守令武人居半緋玉者間之至於堂下官勿論文蔭其數無多今以現告罷者若是相續道路之上來往如織銓部之政都目日出以臣推之三南與關東數百郡縣幾皆堂下蔭官其現告將次第以至則未知得免者幾人其中無良不法者因此行遣固可爲幸如不然者亦豈非可惜乎守令遞易在京視之不過一紙之書出姓名無甚爲難事若其官吏之換易簿書盜弄國穀惟此機是乘況三南本無雇馬新舊遞易與夫直皆令民結責出大邑至千餘金小邑亦近千數假令一年之內再易守則斂民當爲數千金不幸至三易則其爲弊於窮民顧何如也臣嘗在喉院多閱古昔記注守令有移此陞彼不得久居則大臣箚請仍任者有之矣聖意之亶出於振刷頹網臣非不知而若或如是之際弊反及民則亦有合商量者臣謂乘轎之罪不得不嚴勘而至於以負擔機爲名者差代之人雖無可及方來之類特爲寬恕俾無許多作宰之患至於馹騎雖負擔機亦不可見原惟聖明裁擇批以日前因海西守令乘轎及乘擔機事該道伯狀請論罪使卿等草記稟處者已有前此關西守令處分時區別分等之傳敎意謂卿等回啓亦然及見草記略有界限而擔機亦在罷官秩故伊時批旨欲依關西例措辭而入於現告者皆是應在加倍之律者雖令銓官差代猶以眞箇老且病者無容旋之方爲念又使卿等商確稟處予意亦出於轎禁則不可不嚴而界限亦不可不存故爾際見卿箚儘有意見更與右相相議指一回啓使朝令行之悠久諸倅遵亦便好可也所愼尙未夬復云何等奉慮唯冀加意將攝俟間卽起視事仍命遣史官傳諭
정조 14년 · 강
忠淸監司鄭存中陳疏賜例批
정조 14년 · 목
疏略曰臣過蒙陶甄猥膺藩寄臣於是感激殫竭庶爲一半分報效之圖而志氣日益推頹神識日益昏瞀明不能以折獄剛不足以戢奸按莅四朔瘡疣百出不待他人之嗤笑而臣心之自愧亦已久矣果然臺啓以藩閫不可付衰老之人請依守令例定以年限其言儘是切當若使此等言議早行如臣衰朽初豈可擬議於旬宣之任哉顧今八路方伯臣年最多恰滿七耋況本道之難治比他道尤甚以臣癃老憤劣尙何望其廉察一道之民乎臣本病傷水土南來以後宿症闖發以情以病安可晏然冒居乎伏乞速卽遞免
정조 14년 · 강
敍前檢校直閣李晩秀
정조 14년 · 목
敎曰閣職番次只有直提學一人飭已施前檢校直閣李晩秀敍用仍任牌招察任
정조 14년 · 강
命前判官尹光濩定配令道伯擧行
정조 14년 · 목
禁府啓言全州前判官尹光濩定配事命下矣依例發遣羅將卽其地方全州府定配敎以不必下送羅卒分付道伯擧行
정조 14년 · 강
咸鏡監司李秉模以長津民戶數爻馳啓
정조 14년 · 목
狀啓以爲長津府昨今年添戶幾許流戶幾許及該倅實績採考狀聞事有命矣按其帳籍參以更探則該府丙午籍戶爲一千七百二十九己酉增戶爲二千五百二十三自昨冬至今春流亡者九十二戶而旋皆還接未還接者三十五戶籍後各處新入之戶九百九戶以臣所聞籍內流亡雖止九十二戶通計籍外則殆至三四百戶籍後新入之戶又爲九百九戶去者來者相績於道此蓋本邑之民如干土着外俱是無恒產無恒心之類也校吏之逋負逃躱者鄕人之浮浪蕩敗者謂其有別界樂地及其入去之後則耳麥之外絕無宜土之穀且地力淺薄歉荒荐至始也顚咽流入今焉次第而出再昨年及昨年以西關與本道各邑俱爲告歉故出者少而入者多日後之事有未可知該府使莅任後實蹟則鄕校之役今幾告訖公廨中未備者亦纔新建戶布之以錢代捧者大戶一兩中戶八錢小戶六錢以其籍戶之漸增遞減其三錢還戶外五百餘戶不報營門自備救急凡此數事不足爲設施修擧而昨年捧糴後因病廢務幾至一朔加以老衰政多縱弛以隨事淬勵之意嚴加責諭計料
정조 14년 · 강
建水原府治公廨賜樂落成仍命董役人分等狀聞
정조 14년 · 목
新建公廨得中亭九間大門一間鎭南樓六間左翊門三間左右翼廊六間南翼廊六間北翼廊五間講武堂十六間臥護軒十五間半大門一間翼廊八間壯勇營錢木庫一間雜物庫二間米庫五間裨將廳十五間鄕廳十九間軍餉庫大廳五間半庫舍四十二間雇馬庫大廳四間半庫舍六間官廳大廳六間半庫舍十八間御椉馬馬廏十間軍器大廳六間軍需庫米庫六間軍器銃劍庫五間明倫堂十間執事廳二十四間半哨官廳十七間防營軍官廳十二間討捕軍官廳十九間半別驍士廳六間作廳二十八間營繕十間敎坊六間客舍翼廊四間外三門三間外墻垣一百九十九間○敎水原府使趙心泰曰昨冬東軒及鄕校客舍諸處新建後有賞典而其後得中亭也臥護軒也福內堂也鎭南樓也講武堂也各廳各倉也許多工役十倍於昨冬已設宴而落之又賜樂於落成設宴日監董人論賞卽次第事昨年施賞前例及今番效勞裨鄕校吏分等後錄狀聞事知悉擧行其中座首有首尾十一朔效勞者云一體狀聞
정조 14년 · 강
遣承旨馳詣毓祥宮延祐宮懿昭廟奉審摘奸
정조 14년 · 강
以李祖承趙衍德徐瀅修爲承旨前望也
정조 14년 · 강
諭箕伯及關東伯
정조 14년 · 목
平安監司沈頤之狀啓以爲西農專尙旱田優占豐兆峽野同然畓農則前月兩次得雨或立苖或除草渭原郡非時雹災被損不至大段至於麥農直路與江邊爲上中山爲次沿峽次之而秋麰優勝於春麰中山之祥原等十邑麰麥兩種俱爲少豐直路之中和等十邑麰麥耕種春秋竝宜可謂大豐平壤等兩邑雖遜諸上邑優於免歉江邊之朔州等五邑春麰幾希秋麰居多比諸常年擧皆豐登三沿之江西等六邑多種春麰間因久旱不無受損之慮前月得雨之後一倍蘇醒深峽之陽德等八邑以其罕種之故民食雖不如沿野廣耕之處姑無病敗善爲成實敎曰聞筵臣誦傳西來之言近以本道麥事爲關心觀此狀本統論分說極其詳細此等處卿能盡分憂之責知宵旰之心殊可嘉也前此屢次別諭中責敎多有殆近迫切處雖出於一時匪怒到今還覺尤悔大抵過於責備之故每於卿無以顧藉卿若以近下飭敎留在腔裏隨處囁嚅則何以專意於旬宣而亦何可行號令於管下守宰乎且因繡啓道啓行査忤於人亦多爲卿悶惜然卿若以飭敎看作他山之石有改無勉一直奉公以剛克二字做去則始可謂不負委寄此意知悉事回諭○原春監司尹師國狀啓以爲金城前縣令魚用謙犯禁乘轎罪狀請令攸司照法勘處臣則惶恐待罪敎曰金城事卿則已施問備之典不可一事疊勘勿待罪事回諭而日前因海伯狀啓及右相擧條有申飭於諸道者諸道若或眩於擧行則守令遞易之弊姑無論朝家刑政何等斑駁乎諸道萬一誤認以只禁有屋之轎至於轎下裝及有杠擔機不在於禁條中監營不禁列邑俱犯則是何異於罔民此所以令廟堂消詳定式頒示諸道者也臺啓以後下裝及杠擔機濫乘之類皆由於誤認所致則宜屬之令前今番竝勿論馱之於驛馬者不可寬恕在囚諸倅亦已分秩發問目觀供辭處分外方宜無異同竝須知悉依此區別擧行事諸道一體下諭
정조 14년 · 강
水原府公廨監董人竝施賞有差
정조 14년 · 목
敎曰得中亭臥護軒福內堂鎭南樓左翊門壯南軒左右翼廊講武堂明倫堂客舍翼廊各廳各倉公廨合三百六十餘間外墻垣二百間告成在於十朔內外役鉅勞重豈比於昨年行宮造成之役乎監董裨校以下宜有分等賞典營建都廳前府使閔光升相當職待窠卽爲陞敍調用策應裨將嘉善洪愼權外監折衝徐正祜加資得中亭鎭南樓壯南軒左右翼廊左翊門諸處監董裨將出身曺命臣講武堂以下諸處監董裨將折衝沈鍾祐臥護軒以下諸處監董裨將閑良趙崈五衛將今日政作窠調用看役將校閑良李弼載李光春折衝金之澤閑良李載雲折衝李文煥閑良吳興大嚴翊武鄕人李命赫等賞加監董將校出身金重麗閑良黃一淸金光瑞羅天經折衝李渭帖加成給各處都看役幼學柳瑞新僉知作窠擬入其餘看役下吏等自本道拔例從厚施賞後狀聞
정조 14년 · 목
敎曰時囚滯囚可悶今日開坐捧供待判下仍爲議處照律而在囚海西乘轎守令等取招時問目依當直都事聽傳敎口傳之言爲之事分付○禁府以黃州前牧使洪元燮原情啓請刑推得情敎以此囚之三罪俱發萬萬駭然轎下裝濫乘事則只知有屋轎之有禁而下裝與有杠擔機誤認以不入於禁條有此冒禁云者其說容有可據今日坐起特命以此意發問目者果不爽所料若此則與知而故犯稍有間焉諸道未行査處已令政院成送有旨使之區別勿論海西未就囚諸倅所犯皆如此囚之錯認則處分宜無異同而渠等地處異於他人監司之只請無於例之攸司御處不言罷黜二字者亦出於顧畏之意則海西諸倅設有眞箇曖昧決難容恕本府以此知悉照律誤認者直勘流律太過隨其所供只依新頒定式分等勘處此囚尙州逋欠一款其所發明優爲成說乎與上款諸罪卿等論理議處仍具律名以聞以草記擧行功議區別減等又以尙州兼任咸昌前縣監柳秉均原情啓請刑推得情敎以依下敎考律勘放後草記功議區別減等又以金城前縣令魚用謙原情啓言乘轎一款旣已自服所當仰請照勘而前以他罪行査本道請待査啓入來一體議處允之
정조 14년 · 강
有政兵曹判書李坤進
정조 14년 · 목
以曺命臣沈鍾祐趙崈爲五衛將柳瑞新爲僉知
정조 14년 · 강
召見戶曹判書鄭民始于重熙堂
정조 14년 · 목
民始啓言軍職元遞兒三百十六窠自本曹稱此數磨鍊祿米移送兵曹該曹依此數付祿近來忽有元數外加下之弊年年增加昨年加等米太爲一千五百餘石今年春等加下已爲五百四十餘石以此推之四等加下將不知爲幾許請自今朔爲始令兵曹一從法典毋得科外加付自該倉亦毋得元數外加給之意定式施行從之又以壯勇營提調啓言沁都貿銀條小米及內武庫軍物修補條米之分定諸道者定式已久行之有年在諸道擧行之道惟當別儲以待本營知委而今番兩西之不報本營任自盡分者極爲未安此後則秋捧時自本道穀名數爻卽爲修成册牒報以待本營知委之意申飭諸道今年貿銀條軍物條旣已分給待秋竝耗作錢上送之意請分付兩西道臣從之又啓言武庫軍物修補條耗米今年爲兩西當次故使之作錢上送卽接海西道臣所報則穀物已盡還分時無留庫無以充數作錢云五六日前纔報市直成册無他頉報及其書目題送之後卽稱無穀物可作錢云者前後逕庭極涉疏忽請從重推考作錢今姑置之從之
정조 14년 · 강
備局以守令轎禁區別回啓
정조 14년 · 목
備局啓言臣濟恭箚子批旨與右相相議指一回啓事有命矣國網解弛侈風漸盛毋論老少堂下官之一除守令務勝乘轎左右張翼橫馳大道其在懲礪之道嚴立科條永久遵行而乘有屋轎者毋論有翼帳無翼帳考律定配乘下裝者亦係法外濫乘隨現啓聞論罷至於老病及年少有實病者長程驅馳宜有曲恕之道無杠機制樣疏劣初不爲侈馬或顚蹶賴此扶持宜令許乘俾得依身歇脚奉命使行有病故者如或乘擔機則私馬猶或可也而馱之驛馹自有朝禁其罪與乘轎有屋者一般請以此定式行會允之
정조 14년 · 목
該曹啓言全州府李維愼事臣於前月覆啓時已悉賤見而今觀査案頗甚明白其所謂年貌符合者尤爲維愼之斷案維愼授鞭使打下馬躬犯諸般節次一一自服維其奸猾之習猶懷緩獄之計敢以露處凍寒添傷致死等說結之更欲疑亂者尤極巧惡嚴飭道臣速捧結案具格啓聞後稟處閔毅澈之被維愼之誘脅不覺元犯之替當騃性雖不足責獄體不可全釋而屢次推供足懲其罪卽爲放送金旕萬則執鞭一打旣係干犯受囑奸吏眩亂獄情俱極痛駭亦令從重勘處湖西推官等當初元犯之誤定旣著不審之失更令該府拿問處之湖南査官則前下判付中旣有待更査究竟之命請令該府擧行敎以推官査官事竝依回啓施行原案令參議亦具意見粘聞
정조 14년 · 목
內需司以高城楡岾寺進上陪來僧爲御營廳禁松軍敺打啓敎以近來禁松軍作弊民間不一其端甚至敺打無辜不干之殘僧究厥所爲不但痛惡名以進上陪持則幺麼軍卒尤焉敢乃爾乎以此意移報刑曹禁松軍等爲先捉來嚴囚嚴杖取招以聞而僧徒不得出入城內如有可以對質之端禁松軍等移送畿營與僧徒頭面取招狀聞事一體移報刑曹○該曹啓言御營廳守門軍金成輝等二名反覆究問則所犯罪狀箇箇直招大抵進上陪來僧徒事體自別且於渠輩初無相關之事則豈有前例之可論而敢稱前例惟意討索從以敺打以致登徹之境萬萬痛惡所當照律嚴繩而旣有取招以聞之命請上裁該道參軍常時不能檢飭之罪亦甚駭然請令該府拿問處之從之
정조 14년 · 목
狀啓以爲穩源興三邑四月中巡之報今纔齊到飢口之比初巡加爲十二口飢口穀數竝開坐于後○穩城府飢口三百三十三折米八石十斗五升○巡間救急折米四石六斗六升藿一同十六注之零慶源府飢口二百九十七折米六石十斗三升○巡間救急折米三石十一斗鹽五斗六升醬五斗九升零慶興府飢口九百九十六折米二十五石十二斗七升○巡間救急鹽二石三斗醬一石六斗已上飢口一千六百二十六折米四十一石三斗五升還賑民巡間救急折米八石二斗六升鹽二石八斗六升醬一石十一斗九升零藿一同十六注之零
정조 14년 · 강
命以明日詣北苑行皇壇望拜禮
정조 14년 · 목
政院啓言三皇忌辰日望拜禮前期一日以稟事曾有先朝受敎今初十日太祖皇帝忌辰日親行望拜禮何以爲之敎曰謹當親行矣
정조 14년 · 목
禁府啓言時囚罪人洪元燮柳秉均以草記議處照律功議區別減等事命下矣洪元燮杖一百收贖告身盡行追奪流三千里定配而功減一等忠州牧可興驛徒三年定配柳秉均杖一百收贖告身盡行追奪而功減一等杖九十收贖奪告身四等放送允之又啓言守門將李榮夏伊時離次雖曰赴試歷路蹔入他門直所以致執頉門卒闕點難免不飭之罪杖八十收贖奪告身三等私罪施行敎以與擅離有異付過放送又以罪人辛普謙原情啓言以道啓辭意反復嚴問則受賂之數干涉之狀箇箇自服而觀其供辭旣非首倡請依同罪李良基等例刑推一次放送允之
정조 14년 · 강
重推禁衛大將金持默
정조 14년 · 목
該營以內需司別提高命昌巡邏被捉請令該府勘處啓敎曰司名誤書況內司官員旣非朝官則元無移義禁府之例曰以令該府勘處亦甚駭然卿則從重推考捧納承旨亦爲推考此草記更爲修正以入該營以命昌令攸司科治改修正以入敎以令攸司科治亦不成說卿則推考依更數決棍
정조 14년 · 목
該曹啓言因全州府李維愼獄事有參議具意見粘聞之命矣此獄之疑眩專在於元犯之互換而維愼之明爲元犯者有三條焉行兇藤鞭是維愼之物苟使閔毅澈發憤星叔而敺打則折枝以打可也奮奉以打可也何爲而日暮路傍良久佇立必待後來之維愼借其鞭以下手乎維愼之欲換健騎移怒疲卒渠自下馬渠自執鞭之狀明若觀火前陪裨將打星叔之說干證諸招如出一口且星叔生前之語其兄漢得之所傳則前陪與寫字官服着旣異隨行驛卒豈不分誰某乎維愼初招則曰借鞭毅澈其後事全然不知再招則曰借鞭後回頭見之毅澈一番打之三招則曰策馬先去果無所知毅澈一番打云云何等緊證而中間一招過去漫說可知其渠有手犯慌亂納供卽此三條其爲元犯斷然無疑況毅澈之至愚蠢而援引分明旕萬之無恩怨而參證的確雖以維愼之巧惡起鬧肆凶之狀行賂變招之跡狼藉畢露如法償命無容更議而大凡殺獄實因爲重今此前後道啓以手足被打爲根因雖曰血癊堅硬手足元非要害以此爲五日必死之證終未見其信然考諸屍帳頭向右傾耳鼻眼睛皆有流血則星叔致死似因於頭面傷處請上裁敎以此獄則旣具而忽換似然而多疑實因除之看證難信看證除之元犯莫執湖西之案未知十分覷悉完營再査徒見三昧之歸折肱者不死刖足者不死手足傷非速死之斷案則此一可疑也下手與參覩旕萬最緊而臨時俯仰隨聞變幻如桔槹之上下此二可疑也閔李兩漢誰首執從完査時施周牢於旕萬一款發於前錦伯之爰辭賊刑之下何求不得不可謂公案此三可疑也然推其所以然之由參以所必然之勢則手足傷雖似不至於當下致命而手部之被打猶可以足作行足背之見傷骨酸節疼變動不得渠以饑乏之漢體無絮綿之着而顚仆廣漢之野度過如年之夜北風積雪逼肌徹髓幸有隣媪之覺救堇免道隅之僵屍然所以斃者凍且餒也所必斃者足異手也按大明律當寒祛衣服而使之至死者厥罪與殺人同當寒打足背使之顚仆凍餒仍至殊絕者何異於當寒祛衣服乎執此論之根因優有所歸乎但實因懸錄切禁意推臆定則右項引喩之律亦果襯當被打二字終涉不當此所以屢査不決於實因者至於維愼毅澈之所爲勿論若李若閔原其心俱不過一番雪斗忿試麤拳而止者而其勢駸駸打之猛而仆之久釀成殺死之變若使毅澈而打者何時不可而必在維愼相逢之際何杖不可而必借維愼所執之鞭乎渠之牽夫渠自打之則爲維愼者任之而已見之而已亦何必使渠後陪書者遞牽毅澈之馬乎維愼於此足爲元犯矣若使維愼而打者騎星叔之劣馬者發怒而打星叔乎騎他馬追到而戛過者橫擔而越打乎驛卒之甘心者維愼則自渠口立證可信乎不可信乎毅澈於此足爲元犯矣今則道啓也曺讞也便沒神奇欲斷此獄先定實因實因而曰可疑也則將何據而償命若實因而歸一則兩裨之中何者爲元犯而置辟乎發遣曹郞問于左右相俾各指一的確回啓
정조 14년 · 강
以李鴻運爲濟州牧使備薦也
정조 14년 · 강
命司僕二提調推考當該官員拿處
정조 14년 · 목
京畿監司金思穆狀啓以爲中使馱擔機於驛馬其罪狀請令攸司御處當該重林察訪李潤堋爲先罷黜其罪狀亦令攸司御處敎曰江華奉命無論中使與內需司官員下人宮房下屬必以司僕馬騎送而驛馬則每不題給者易有營邑紛拏之弊故耳觀此狀辭中官所爲萬萬駭然而病則實病仍以致死擔機之濫乘到今無可論而司僕馬之無端以驛馬替把致有道伯登聞之擧此則該寺不能檢飭之擧司僕當該官員令該府拿問勘處二提調推考
정조 14년 · 강
壯勇營進拜峯屯追節目
정조 14년 · 목
節目拜峯鎭措劃今旣粗備已成體例土地錢穀軍器及各項什物數亦不少則簿會磨准之道宜倣邑鎭之規例以爲典守句檢之地應行條件參酌磨鍊原節目中添錄以入一本鎭所管田畓結數錢穀都數軍器各種行用什物及一年各項應捧應下之數使該鎭成出都案兩件報本營踏印一件留置本鎭一件營上以爲憑考之地一別將遞任後當有重記文書依他鎭例成出三件一件報營一件舊別將持去一件新別將傳受以爲後考之地一新別將交印後當依例反庫傳掌而不可無眼同之人別將定日子前期報營則本營將官監官中稟旨定送眼同反閱後有無頉文書同爲修報而反閱時不勤擧行或有現頉而掩置不報追後現發則別將與眼同將官監官竝爲稟旨重勘一分還捧還時開倉日子竝前期報營畢分畢捧形止亦爲報營而捧還時則間十日捧未捧狀這這修報以爲考勤慢之地一還穀畢捧後稟旨別遣反庫如有未捧反作那移之事當該別將稟旨依律論勘一還穀依他例年終修上會案以爲磨勘之地一年內錢穀各種之捧下會計以六臘月修報成册磨勘而竝使別付料磨准戶房看檢如有差誤遺漏該別將稟旨論罪一本鎭軍物與廨舍俱是營門之造給別將之在任者事當着實典守修弊補漏俾無朽傷破毀之患別將遞任後稟旨別遣摘奸軍物廨舍不爲修補朽傷破毀者該別將稟旨重勘或有新備改修勞績最多者亦爲稟旨褒賞以爲勸懲之地
정조 14년 · 강
命定報德寺僧五名料窠
정조 14년 · 목
戶曹啓言寧越報德寺非但爲本陵齋宮而已胎封守護之節亦爲擔當則顧護蘇殘之道不可不另加變通道臣則請給僧結中五結免稅而寺刹免稅今所罕有遽然行之極涉重難本寺旣有守護之責則別設守護軍料窠輪回差出以爲聊賴之資似勝於如干免稅依釋王寺例別定五名料窠以本道營穀耗條參量計給僧統侵漁之端雖未知如何而八道寺刹例各有道內僧統一名本道如有此名色則不必別設以道內僧統移差於本寺僧役以爲管領勸募之方則似有實效請以此意分付道臣從之
정조 14년 · 강
濟州前牧使李喆模以分賑形止馳啓
정조 14년 · 목
狀啓以爲本島上年穡事失稔區別分賑之意年分狀聞中已爲擧論而本州還戶六千六百六十四戶大靜還戶九百九十八戶旌義還戶二千三百二十七戶分等大中小戶隨其緩急次次抄付自正月至四月十二排巡以臣營賑廳各穀折米一萬二千三百二十九石二斗三邑會付各穀折米六千五百五十三石十斗次次分給本州丐乞饑民壯弱竝三百十九口一體抄付以臣拮據米一百十二石八斗四升間十日依式分給農糧種子以餘穀別爲磨鍊幸無一民損瘠之患麰麥形止雨暘調順俱皆登熟民事萬幸
정조 14년 · 강
京畿監司金思穆以水原府公廨看役下吏施賞狀聞
정조 14년 · 목
狀啓以爲依下敎看役下吏等二十一人自臣營拔例施賞姓名及題給物種開錄于左策應所色吏朴東興朴枝大羅允寬金光得得中亭看役色吏李鳳郁鎭南樓看役色吏羅殷述左翊門及翼廊看役色吏金仁泓講武堂看役色吏金善泓軍餉庫看役色吏李煥一軍器大廳銃劍庫別驍士廳軍需米庫看役色吏崔允益臥護軒看役色吏黃仁甲壯勇營錢木米庫雜物庫防營軍官廳看役色吏金元浹裨將廳官廳庫看役色吏朴忠大御乘馬馬厩翼廊看役色吏朴就章浮石所看役色吏羅殷輔燔瓦所看役色吏崔仁善哨官廳下吏廳看役色吏李廷殷執事廳討捕廳看役色吏洪命寬爐治所看役色吏金光璧明倫堂看役色吏徐允中鄕廳看役色吏李完得各白木二疋布一疋白米五斗
정조 14년 · 강
遞承旨徐瀅修白師謹尹行任以李祖承曺允大代之前望也
정조 14년 · 목
以韓光近爲承旨權以綱爲大司諫許晊爲執義鄭濡爲掌令柳星漢爲持平崔顯重爲正言閔昌爀爲修撰丁範祖爲吏曹參議洪樂淵爲文川郡守
정조 14년 · 강
遞承旨韓光近以徐美修代之前望也
정조 14년 · 목
光近時在三水府任所故也
정조 14년 · 강
再政吏曹判書吳載純參判李秉鼎進
정조 14년 · 목
敎曰北道守令遷轉之代各別擇差繡啓褒啓人中已經三品人一體擬入○以田義顯爲三水府使洪允復爲穩城府使金漢老爲德川郡守
정조 14년 · 목
敎曰未下直守令中北道守令外明日辭朝
정조 14년 · 강
副司直姜游陳疏賜批
정조 14년 · 목
疏略曰水原乃總戎廳之外營而爲國家之重鎭當初設邑時何不置之於兩南路之要衝而置之於大路稍左處又不設城也無乃以禿山山城爲臨急入保之計耶今則禿山之城距新邑十里而遠實難倉卒入保又不可舍大路而左次也明矣蓋兩南大路自素沙合爲一路至于水原嶺南右道幾半由此路上來而湖南直路只有全州城湖西直路只有公州洪州城自此至京城無他設城處極爲疏漏而水原新邑旣據大路要衝況又奉莫重之地宜有別般制置之道矣明朝時我國請改貢路則廷議以爲貢路之迃回三四大鎭者有深意云而不許改路蓋欲使外國見關防重鎭而然也然則我國亦當設險於新邑使遠方亦知其關防之重鎭者實爲慮遠之道今此新邑移設乃是善成之事而但恨無城池之設險臣謂因此移設竝與城池而經紀宜矣新邑形便乃是開野之地則尤宜置城何者古人每曰金城湯池者卽設塹之謂也而我國山多野少每依山爲城而不得設塹非古制也今之新邑旣是野中果令築城設塹則實合置城之制且聞新邑井泉不足又設內塹引川爲壕以資軍旅汲水之地且爲重坎設險之道大勝於南漢築塘儲水之利矣今若築城於此與禿山之城爲角猗之勢當不虞之時而成夾攻之形則雖有築黠之賊亦知兵法之所忌不敢窺兩城之際新邑旁近可免兵火之患矣如無守城之道而或値有警之時則必如龍蛇之歲將見鳥獸之散便作無人之境安有置鎭之效臣則以爲設有爭乙之論宜軫先甲之計矣議者若以爲邑居尙不得如意何可築城云爾則此有不然者昔在壬辰之前倭奴有來犯之慮則一年內改築嶺南城十餘處今之國力雖不如古獨不可經紀一城乎城之大小雖難預爲量槪而雖止於七八里亦可矣然以聖上愛恤邑民之盛意如不用役民三日之例竝雇價計之則其費計不下一里萬金若以石城之多費難之則土城亦自不妨勝國則都城之重焉而亦且土築蓋土城之完實反勝於拳石之相累故今安州外城亦爲土築若於土城之上又設女堞而間置雉城以瞰外賊之傅城者則防守之道石與土無間而所費則大減於石築矣若以爲遽興大役難於一時訖功則且依江都例排年築之而先劃置塹之基使人不得築室俾無日後築城時毀撤之弊焉臣又聞之今之築室於新邑者半是儒生云此亦幸矣而第當緩急有難與此等人守城亦爲募入境內軍兵使之築室復戶五百結內折半除給軍兵以爲聊賴之地則或當守城之時雖未及調發外兵以此輩足爲最初待變軍而又使各軍門設置屯田於新邑近地使軍兵作農而自軍門收稅則於公於私實爲兩使軍兵之無田土者必爭應募而此則臣不知各軍門財力之如何雖不敢仰請施行而旣有所思第此附陳伏乞聖明俯賜鑑諒下詢廟堂而裁處焉批以疏辭令廟堂回啓稟處
정조 14년 · 강
以邊慶遇爲守禦中軍
정조 14년 · 강
咸鏡前監司李秉模以北關三邑分賑形止馳啓
정조 14년 · 목
狀啓以爲穩源興三邑五月中巡分賑狀今纔齊到飢口比初巡加付爲二口飢口穀數開坐于後○穩城府飢口三百三十三折米八石十斗四升○巡間救急折米四石六斗八升醬一石一斗六升零藿一同十六注之零慶源府飢口三百十二折米七石三升○巡間救急折米八石四斗九升鹽十四斗零醬十四斗零慶興府飢口九百九十七折米二十五石十三斗二升○巡間救急鹽二石三斗醬一石六斗已上飢口一千六百四十二折米四十一石八斗九升巡間救急折米十二石十一斗七升鹽三石二斗零醬三石六斗七升藿一同十六注之零
정조 14년 · 강
遞承旨徐美修以金履翼代之前望也李元植爲端川府使口傳也
정조 14년 · 목
政院以美修時在穩城府任所請乘馹上來事下諭有是命
정조 14년 · 강
命來十六日儒生日次殿講待涼生更稟
정조 14년 · 강
飭文川郡守端川府使當日辭朝
정조 14년 · 강
推吏曹判書吳載純參議丁範祖
정조 14년 · 목
吏批以載純藥院進範祖違召參判李秉鼎獨政啓敎以日前次對已有筵敎昨於開政亦命追參則身在政院以藥院進懸頉事體所在殊涉未安況大政隔日此時判堂亦豈令僚堂每每朁勞乎判書推考參議只推幷卽牌招同參政事
정조 14년 · 강
有政吏曹判書吳載純參判李秉鼎兵曹判書李坤進
정조 14년 · 목
以洪明浩爲大司憲明浩金魯永申應顯新通也洪檢爲大司諫李敎五金履成新通也成種仁爲執義姜垣爲司諫垣李永穆金光岳新通也權坪爲掌令金聖準申史澳陞品也鄭澤孚爲獻納澤孚朴東俊趙武範新通也韓致應南涑爲正言權犲爲副總管李東善爲訓鍊正
정조 14년 · 강
飭德川郡守金漢老辭朝
정조 14년 · 목
敎曰此時關西不可一刻曠官德川郡守使之當日辭朝申飭下送○吏批啓言德川郡守金漢老屢度催促謂有身病終不入來本曹請推之外無可施之罰何以爲之敎以道理豈敢若此乎以慈殿承候下敎之後尤豈敢若此乎且以分義與情勢言之甲辰傳敎詳載記注伊後本家事自異乃兄之西樞義不敢更事逡巡況外官乎此草記勿施以外補例各別嚴飭當日內斯速辭朝下送
정조 14년 · 강
判府事李福源陳箚賜批
정조 14년 · 목
箚略曰譯院事務多屬不輕而取才之不得設行今至五年等第窠額積以數十差遣苟簡肄習曠抛目下此事尤係緊急如臣癃廢旣無擧行之勢合有變通之道醫司虛帶亦旣多年考績之月每煩頉稟在於私心實深惶恐欲望聖明俯賜諒察將臣所兼司譯院惠民署提擧亟許遞解批以新授譯院之任試取之許久抛置不可不念所請今姑許副仍命遣史官傳諭
정조 14년 · 강
修撰閔昌爀陳疏賜例批
정조 14년 · 목
疏略曰臣只緣身外之累未盡刊落妄以堂內之故有所擧貸終然事未安帖至登白簡乾糇之愆莫掩於私室臭銅之目竟播於公朝名檢掃地此何人斯喪義壞廉已不可言何況孼由臣身勘及臣弟撫念慚恧當作何懷不意聖念逈踰常格數百言渙發之音呴濡於將死之身承聆德音始也惕驚中焉感激不覺其鳴咽失聲也此身此世夫復何望而纔及浹月除音繼降匿瑕之恩榮縱賁已玷之愆尤曷補伏乞鐫免臣職因命選部勿復檢擬
정조 14년 · 강
遞違牌兩司諸臺以趙鼎鎭爲大司憲金履成爲大司諫李運彬爲執義張錫胤李基慶爲持平李永穆爲獻納竝前望也
정조 14년 · 강
平安監司沈頤之以列邑分賑形止馳啓
정조 14년 · 목
狀啓以爲五月已過賑案畢到列邑列鎭一齊告訖麥事均豐民勢快安以春間危遑之形能占今日蘇息之城實非始料所及五月終巡飢口穀數修成册上送而至於營賑後守令邊將及補賑願納之類區別論列一款姑不擧論○尤甚邑熙川郡飢口四千六百四十八折米一百三十九石十一斗二升鹽十二石六斗八升零○粥小米七石十一斗六升零鹽十三斗九升零柔院鎭飢口五百五折米十五石二斗五升鹽一石五斗二升零○粥小米七斗六升太五斗零鹽五升零○之次邑江界府飢口三千九十七折米八十三石九斗七升鹽六石六斗零○粥小米四石三斗五升零醬九斗三升藿七百七十五立神光鎭飢口八十七折米二石五斗九升醬二斗八升零○粥小米九升零太九升零鹽一升零上土鎭飢口六十七折米一石十二斗八升鹽二斗二升零○粥小米一斗四升零鹽七合平南鎭飢口三十九折米一石一斗九升醬一斗四升零○粥小米四升零太四升零鹽四合從浦鎭飢口三十折米十二斗六升鹽一斗零○粥小米三升零太三升零鹽五合楸坡鎭飢口一百十四折米三石一斗九升鹽三斗六升零○粥小米二斗四升零醬三升零藿二十八立零夞怪鎭飢口七十九折米二石五斗四升鹽三斗一升零○粥小米一斗九升零已上飢口八千六百六十六折米二百五十石三斗九升鹽二十石十三斗二升零醬四斗二升零粥小米十三石三升零太六斗七升零鹽十四斗七升零醬九斗六升零藿八百三立零
정조 14년 · 강
特賜平安監司沈頤之豹皮一令
정조 14년 · 목
敎曰賑案畢到麥事均豐云溯念春間殿屎之民勢能得此回蘇倘非天顧西民假之以兩賜之適中賑餘糊口豈至於腹飽況商舶之乘風利稅穀價從以賊歇莫非賴天之靈奚但西民之幸乎觀此狀辭營賑後守令邊將及補賑願納之類區別論列一款姑不擧論待文薄修整須卽分等登聞勞力殫思極意周活道臣誠有功矣該道臣沈頤之特賜豹皮一令卿其袛受事下諭
정조 14년 · 강
飭內侍隣居班戶言語相接之弊
정조 14년 · 목
刑曹啓言依下敎幼學柳雲漢趙亨基等捉來與內侍車聖輪奴兩造對質謹以內侍府粘啓判下辭意巖加究問則雲漢以爲族人家農牛歷吃內侍家太田數莖車哥慘辱牛主故渠以至親不勝憤痛以詬罵兩班極爲無據不可留接此洞之意送奴傳于車哥則車哥來到渠家極口醜辱故渠果憤惋使奴輩推擠腦後驅迫逐送翌日石花村朴哥內侍突入渠家內庭右袒辱說不有餘地渠則避入內房初不相接捉來捽曳毀家等事元無是事至於言語相通等事當其來辱之時至有說往說來之擧云亨基以爲雲漢送奴傳言之時渠亦同參車哥之詬辱光景不得目見云車聖輸奴正金以爲柳姓兩班農牛吃穀之際渠之上典叱牛逐出不無言語之逼主柳姓兩班使奴屬洞人傳言曰詬辱兩班極爲過甚斯速移去俄又捽去至柳姓兩班家滿庭捽曳無數敺打使不得留接洞內故急通石花村數三內侍齊會問其委折之際柳趙兩班亦爲敺逐仍令捐徒毀家云矣雲漢之始焉送奴嚇喝末乃推擠驅迫甚至捐徒毀家非但跡涉豪橫說去說來渠旣自服則言語相通之罪難逭重律至於捽曳敺打一款屢度嚴杖終不盡輸請更加嚴刑取服亨基則雖不無首從之分終始參涉亦不可不照法嚴勘雖以內侍車聖輪及朴哥內侍言之罵畜及主惹起爭端右袒同類突入詬辱之狀其犯朝令而通外人厥罪惟均朴哥內侍令內侍府指名現告竝與聖輪照法勘處敎以本訟委折不必煩請處分大抵柳哥之與內侍鬪鬨難免相關其罪不輕雖向隣居之平民與同班士族越法敺打難免武斷況內侍乎各別嚴刑一次以懲日後趙哥別無更問之端放送被打之中官被執而去異於渠之自往則通涉之罪似無所犯而被打於外人貽羞於渠輩削名內侍之列逐送本鄕所謂朴哥內侍乘憤右袒突入柳哥內庭詬辱之狀亦極可駭然內庭稍異於外室之直接則通涉一款容或可恕令內侍府査出指名突入一款一番頭面後決處此後與內侍隣居之班戶若或有言語相接如今番之弊則毋論訟理曲直直斷以交通之律令漢城府嚴飭莫敢犯科
정조 14년 · 목
戶曹啓言觀此江華留守申大升狀啓則枚擧本府經歷李成祜牒呈以爲馳往慶尙道左漕倉咸安漕船沈役處取考陳省則米太合爲一千十七石十一斗八升而盡爲拯出乾拯米四百五十八石太二十三石已爲逢授押領差使員載運上納其外水沈米太石子太半不完計其石數米有餘剩問其委折元穀之外如干浮費格卒糧資亦在其中云故石內不足之數補縮分給太則石子漲決改量分給之際欠縮爲十二石四斗大抵米石無減且有餘剩板槊柝折亦異用情而國穀臭載事係重大船漢奸情亦難測度屢加盤詰一向發明騎船色吏沙格等一倂嚴囚令該曹稟處云大洋奧載人物免死則難免故敗之跡以穀物言之一船所載元上納外人情雜費往回糧之添載少不下百餘石且沈水之穀例有斛內之剩及其準拯只充元數則乾正之縮不知爲幾許雜費之用亦無餘數此可謂虧欠且船隻板槊自初如此則豈有載穀越海之理此必水穀潤析人丁踏裂之致當該色吏船格等各別嚴刑期於盤覈穀物旣已分俵云衙門及拯劣米區別成册使卽修正上送拯米則待秋成卽爲收捧上納之意分付該府留守處指路監色則各別嚴治之意一體知委各船例有監色而觀此狀辭無監官取招之事監官之初不上來與或騎他船與否不爲査問未免疏漏請當該守臣推考警責允之
정조 14년 · 목
該曹啓言槐山殺獄罪人趙學誠獄事行凶憯毒詞證明白臣曹至有加用辜限之請廟議旣同判下依施則無容更議而第以時氣一款乃有更覈之命矣今觀査案屍親鄭女旣以被誘於趙學謙自服又以渠父之被打致命納招緊證孫萬彩所供明有可據時氣二字自歸落空罪人趙學誠嚴訊取服屍親鄭召史陰護讎人末乃吐實其在風化不可無懲令道伯待分娩各別嚴處當初時氣一款其時營邑不爲窮覈難免不審之失當該道臣推考會査官竝令該府拿問處之允之又啓言淸州殺獄罪人李漢培獄事觀此査案區區愚見與前無異無論足踼杖打指使手犯漢培之爲此獄元犯斷無可疑另飭訊推期於取服件里金李中大助勢同惡結縳高懸連夜守直一切掩諱萬萬狡惡中大之敢爲逃躱者尤拯痛駭竝令道臣更加嚴刑分等勘處敎以竝依卿言施行
정조 14년 · 강
遞大司憲趙鼎鎭大司諫金履成
정조 14년 · 목
政院啓言未下直守令辭朝事命下而尼城縣監趙希鎭諫院則雖已署經憲府則執義李運彬掌令閔彝顯權坪俱在外持平李基慶張錫胤傳旨未下大司憲趙鼎鎭所當牌招而無以備員署經何以爲之敢稟敎曰憲長則向來人言宜欲一伸諫長則曾於三司有改正之臺言云俱難强迫竝許遞其餘諸臺違牌竝勿施仍以前牌催促卽爲擧行
정조 14년 · 강
遞承旨趙宗鉉尹㬦
정조 14년 · 목
宗鉉久不仕進㬦有病故有是命
정조 14년 · 강
持平李基慶疏陳母病乞遞賜例批
정조 14년 · 강
以李敬五爲大司諫前望也
정조 14년 · 강
命別監朴昌祐付之醫司相當窠
정조 14년 · 목
司謁金必彥手本以爲別監朴昌祐渠以前仕別監之子猥呈上言旣蒙天恩得差差備別監則所當恪謹奉行而不此之爲反生厭避之計稱以醫員行世堇入二三日之番仍爲隱避今至三朔終不入番究厥罪狀萬萬無嚴朴昌祐爲先除下後其罪狀令攸司科治敎曰幾十年之後追尋差定於昨秋者雖在渠輩欲寓感古記舊之意則豈可無端退送乎旣云以醫人行世則更問其地處如合醫司付之相當窠事分付
정조 14년 · 강
諭完伯決勘靈巖郡殺獄罪人千業奉